Dr. Abiy agenda kuweebwa omudaali ogwa ‘’Pearl of Africa Grand master award’’ ku mikolo gy’okujjukira abazira abaalwana okununula Uganda okuva mu mikono gy’abakulembeze ababi.
Ku bugenyi obw’ennaku ebbiri bw’azzeeko wano ng’ayitiddwa mukulu munne Pulezidenti Museveni, Dr. Abiy agenda kwogeraganya ku by’okunyweza enkolagana n’amawanga gombi mu by’obusuubuzi n’ebyenfuna.
Lwo olunaku lw’abazira lugenda kukuzibwa e Birembo mu disitulikiti y’e Kakumiro era emikolo giri ku mulamwa ‘’Okujjukira abalwanyi abaawayo obulamu bwabwe ne balwana olutalo, omulimu gw’okunyweza ebyatuukibwako gukakata ku ffe (abaliwo).’’
Nga January 8, 1985 abayeekera ba NRA abaaduumirwanga kati Pulezidenti Museveni, basala oluguudo lwa Hoima – Kakumiro mu kitundu ekimanyiddwa nga Nkondo ne bagenda okulumba enkambi y’amagye e Kabamba.
Baawummulirako e Kasambya ekiro era baalumbibwa ab’eggye lya UNLA ne bubeefuka okukkakkana era aba NRA ne bafiirwayo bannaabwe e Birembo kyokka omulabe waabwe yanafuwa okutuuka lwe baawamba obuyinza mu 1986.
Ng’oggyeeko e Birembo, wagenda kubaawo ebijaguzo ebirala mu disitulikiti ezenjawulo era wiikendi egenda kuba ya kusaba mu nzikiriza ezitali zimu okujjukira abazira ba Uganda.
lug_Latn lug_Latn lug_Latn lug_Latn lug_Latn lug_Latn